‘কোল্ডরিফ’ খেয়ে শিশুদের মৃত্যুর ঘটনায় বড় পদক্ষেপ করল ইডি!

ওয়েব ডেস্ক : ‘বিষাক্ত’ কাফ সিরাপ ‘কোল্ডরিফ’ (Coldriff) খেয়ে শিশুদের মৃত্যুর ঘটনায় বড় পদক্ষেপ করল ইডি (ED)। সোমবার সকালে চেন্নাইয়ের সাত জায়গায় তল্লাশি চালাচ্ছে এনফোর্স ডিরেক্টরেটের আধিকারিকরা। জানা যাচ্ছে, মানি লন্ডারিং প্রতিরোধ আইন বা পিএমএলএ (PMLA)-এর আওতায় এই তল্লাশি অভিযান চালানো হচ্ছে।

সম্প্রতি শিশুদের মৃত্যুর ঘটনায় ‘শ্রীসান ফার্মাসিউটিক্যালস’ সংস্থার মালিক রঙ্গনাথন গোবিন্দনকে গ্রেফতার করেছিল পুলিশ। সূত্রের খবর, তাঁর সঙ্গে তামিলনাড়ু (Tamilnadu) ড্রাগ কন্ট্রোল বিভাগের শীর্ষ আধিকারিকদের বেআইনি লেনদেনের অভিযোগ উঠেছে। সেই কারণেই পিএমএলএ-র আওতায় এই তল্লাশি শুরু করেছে ইডি। জানা যাচ্ছে, শ্রীসান ফার্মার একাধিক সম্পত্তির পাশাপাশি ড্রাগ কন্ট্রোল বিভাগের শীর্ষ আধিকারিকদের বাড়িতেও তল্লাশি চালানো হচ্ছে।

আরও খবর : ‘গাজা শান্তি সম্মেলন’-এ যোগ দিচ্ছেন না মোদি!

উল্লেখ্য, ‘শ্রীসান ফার্মাসিউটিক্যালস’-এর ওষুধ ‘কোল্ডরিফ’ (Coldriff) খেয়ে ২০টি শিশুর মৃত্যু হয়েছে। এর পরে যখন এই সিরাপের পরীক্ষা করা হয় তখন উঠে আসে, এই সিরাপে ৪৬.২ শতাংশ ডাইইথিলিন গ্লাইকোল ছিল। এই রাসায়নিক বেশ বিপজ্জনক বলে জানিয়েছিলেন চিকিৎসকরা। আর তা খেয়েই প্রথমে জ্বর, তার পর কিডনিতে গুরুতর সংক্রমণ হয়ে শিশুদের মৃত্যু হয়।

সিরাপ খেয়ে মধ্যপ্রদেশে (Madhyapradesh) শিশু মৃত্যু ঘটনায় স্পেশাল ইনভেস্টিগেশন টিম বা সিট গঠন করা হয়েছিল। তার পরেই ৯ অক্টোবর চেন্নাই থেকে গ্রেফতার করা হয় রঙ্গনাথন গোবিন্দনকে। পাশাপাশি সিট চদন্ত করছে, এই বিষাক্ত সিরাপ কারা তৈরি করেছে? কী করে তা বাজারে পৌঁছল? তার মাঝেই সামনে এল বেআইনি লেনদেনের বিষয়টি। সেই অভিযোগের ভিত্তিতে জোল তল্লাশি চালাচ্ছে ইডি (ED)।